Drie oomblikke ná transitorooftog vasgetrek(Foto: SAPD) Drie mans wat na bewering veiligheidswagte van geldbokse by ŉ winkelsentrum in Mamelodi, oos van Pretoria, beroof het, is Maandag in hegtenis geneem. Brig. Vishnu Naidoo, woordvoerder van die polisie, sê die rowers het die wagte by hul transitovoertuig ingewag toe hulle met die geld uit die sentrum na die voertuig gestap het. Die rowers het vuurwapens op die wagte gerig, die geldbokse afgeneem en op die vlug geslaan. Volgens Naidoo was die verdagtes se sukses egter baie kortstondig aangesien die Mamelodi-ingrypingstaakspan en die plaaslike honde-eenheid en stasiebeamptes onmiddellik gereageer het. “Die taakspan het die eerste twee verdagtes ŉ paar strate weg van die winkelsentrum ingehaal en vasgetrek, waarna hulle na die derde verdagte gelei is. Al drie is in hegtenis geneem,” het Naidoo gesê. Hy sê verdere ondersoek het die span na drie verskillende huise gelei. Twee pistole is by een huis gevind, die geldbokse by die tweede huis en die wegkommotor by die derde huis. Die reeksnommers van die pistole is afgevyl, daar is met die geldbokse gepeuter en die wegkommotor is in April in Silverton gekaap. Volgens Naidoo behoort die huise waar hierdie items gevind is nie aan enige van die drie verdagtes nie. Die eienaars van die huise word dus ook deur die polisie ondersoek. Genl. Khehla John Sitole, nasionale polisiekommissaris, het die multi-dissiplinêre span gelukgewens met hul vinnige optrede wat tot die inhegtenisnemings gelei het. “Hierdie benadering van samewerking en die positiewe ingesteldheid van ons lede is die motivering agter die omdraaivisie van die SAPD,” het hy gesê.